Nariadenie Komisie (EHS) č. 810/83
z 5. apríla 1983,
o zatriedení tovarov do určitých položiek alebo podpoložiek Spoločného colného sadzobníka
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 97/69 zo 16. januára 1969 o opatreniach, ktoré je potrebné zaviesť na jednotné uplatnenie nomenklatúry Spoločného colného sadzobníka [1], naposledy zmeneného a doplneného Zmluvou o pristúpení Grécka, najmä na jeho článok 3;
keďže na zabezpečenie jednotného uplatňovania nomenklatúry Spoločného colného sadzobníka je potrebné ustanoviť opatrenia pri zatrieďovaní nasledujúcich tovarov:
1. keramická pokladnička v tvare prasiatka, asi 15 cm dlhá a 9 cm vysoká s kvetinovým motívom, s otvorom na vkladanie mincí na chrbáte prasiatka a zátkou z mäkkej gumy zasadenej do okrúhleho otvoru na spodku, cez ktorý sa dajú mince vyberať,
2. keramická pokladnička v tvare figuríny staršieho muža (žobráka), asi 18 cm vysoká s namaľovanou tvárou a odevom, s otvorom na vkladanie mincí a so zátkou z mäkkej gumy zasadenej do okrúhleho otvoru na spodku, cez ktorý sa dajú mince vyberať,
3. keramická pokladnička v tvare tučniaka, asi 30 cm vysoká, s otvorom na vkladanie mincí na chrbte a visiacim zámkom na spodku,
4. pokladnička z plastu v tvare tučniaka, asi 16 cm vysoká, s červenou šatkou a otvorom na vkladanie mincí na jeho chrbáte,
5. pokladnička v tvare štylizovanej postavičky dieťaťa z maľovaného dreva, asi 16 cm vysoká, pozostávajúca z valcovitej nádobky s otvorom na vkladanie mincí a ukončená dreveným kolíkom, ktorý sa dá vytiahnuť, ak je potrebné vybrať mince a ktorá je upevnená k trom zaguľateným telesám znázorňujúcich ramená a naklonenú hlavu,
6. kovová pokladnička, v tvare miniatúrnej poštovej schránky (asi 12 cm vysoká, so základňou približne 5 x 6 cm), namaľovaná na červeno, s otvorom na zadnej strane na zavesenie na stenu, a otvorom vpredu na vkladanie mincí a a malými dvierkami so zámkou;
keďže Spoločný colný sadzobník, ktorý je prílohou k nariadeniu Rady (EHS) č. 950/68 [2], naposledy zmenenému a doplnenému nariadením (EHS) č. 604/83 [3], uvádza v položke 69.13 okrem iného sošky a ostatné ozdobné predmety, v položke 97.02 bábiky a v položke 97.03 okrem iného ostatné hračky, v položke 39.07 výrobky z plastov opísaných v položkách 39.01 až 39.06, v položke 44.27 okrem iného ozdobné predmety alebo iné dekoračné výrobky z dreva, v položke 73.40 ostatné výrobky zo železa alebo ocele a v položke 83.06 okrem iného ozdobné predmety zo základných kovov; keďže pri zatriedení uvedených tovarov je potrebné vziať do úvahy uvedené položky;
keďže tento tovar, svojím tvarom a použitím, nemá základné vlastnosti hračky a ani vlastnosti bábiky, pokiaľ ide o výrobky 2 až 5; keďže výrobky uvedené v bodoch 1, 2 a 3, 4, 5 a 6 nie sú týmto vylúčené z kapitol 69, 39 a 44 alebo z triedy XV na základe poznámok 2 f) ku kapitole 69, 1 q) ku kapitole 39, 1 o) ku kapitole 44 alebo 1 m) k triede XV; keďže výrobok 6 nemá vlastnosti ozdobného predmetu na použitie v interiéroch podobné drobným ozdobám alebo ozdobným predmetom na steny, uvedeným v podpoložke 83.06 A vysvetľujúcich poznámok k nomenklatúre Výboru pre colnú spoluprácu;
keďže tvar a ozdobný charakter dáva prvým piatim uvedeným výrobkom vlastnosti ozdobných predmetov; keďže ani rozmery ani funkcia pokladničiek nemajú vplyv na ich charakter ako ozdobných predmetov; keďže sa preto musia prvé tri výrobky zatrieďovať do položky 69.13; štvrtý do podpoložky 39.07 B V d) a piaty do podpoložky 44.27 B; keďže šiesty výrobok, ktorý zodpovedá skrinkám, puzdrám, kazetám a iným škatuliam podľa bodu (B) (3) vysvetľujúcich poznámok k nomenklatúre Výboru pre colnú spoluprácu týkajúcich sa položky 73.40, musí byť zatriedený v tejto položke do podpoložky B;
keďže opatrenia ustanovené v tomto nariadení sú v súlade so stanoviskom Výboru pre nomenklatúru Spoločného colného sadzobníka,
PRIJALA TOTO NARIADENIE:
Článok 1
Tovar opísaný nižšie sa týmto zatrieďuje do položky alebo podpoložky Spoločného colného sadzobníka uvedenej nasledujúco:
1.keramická pokladnička v tvare prasiatka, asi 15 cm dlhá a 9 cm vysoká s kvetinovým motívom, s otvorom na vkladanie mincí na chrbte prasiatka a zátkou z mäkkej gumy zasadenej do okrúhleho otvoru na spodku, cez ktorý sa dajú mince vyberať: | 69.13Sošky a ostatné ozdobné predmety a výrobky na osobnú ozdobu; kusy nábytku |
2.keramická pokladnička v tvare figuríny staršieho muža (žobráka), asi 18 cm vysoká s namaľovanou tvárou a odevom, s otvorom na vkladanie mincí a so zátkou z mäkkej gumy zasadenej do okrúhleho otvoru na spodku, cez ktorý sa dajú mince vyberať: | 69.13Sošky a ostatné ozdobné predmety a výrobky na osobnú ozdobu; kusy nábytku |
3.Keramická pokladnička v tvare tučniaka, asi 30 cm vysoká, s otvorom na vkladanie mincí na chrbáte a zámkom na podstavci: | 69.13Sošky a ostatné ozdobné predmety a výrobky na osobnú ozdobu; kusy nábytku |
4.Pokladnička z plastu v tvare tučniaka, asi 16 cm vysoká, s červenou šatkou a otvorom na vkladanie mincí na jeho chrbáte: | 39.07Výrobky z materiálov druhov opísaných v položkách 39.01 až 39.06:B.OstatnéV.Z ostatných materiálov:d)Ostatné |
5.Maľovaná drevená pokladnička v tvare štylizovanej postavičky dieťaťa, asi 16 cm vysoká, pozostávajúca z valcovitej nádobky s otvorom na vkladanie mincí a ukončená dreveným kolíkom, ktorý sa dá vytiahnuť, ak je potrebné vybrať mince a ktorá je upevnená k trom zaguľateným telesám znázorňujúcich ramená a naklonenú hlavu: | 44.27Štandartné lampy, stolové lampy a ostatné svietidlá z dreva; kusy nábytku, z dreva, nepatriace do kapitoly 94; kazety, škatule na cigarety, podnosy, misy na ovocie, ozdobné a dekoratívne predmety, z dreva; obaly na príbory, na maliarske potreby alebo husle a podobné schránky, z dreva; výrobky z dreva na osobne použitie alebo dekoráciu, druhu, ktorý je možné nosiť vo vrecku, kabelke alebo na tele osoby; súčasti vyššie uvedených predmetov, z dreva:B.Ostatné |
6.Kovová pokladnička, v tvare miniatúrnej poštovej schránky (asi 12 cm vysoká, so základňou približne 5 x 6 cm), namaľovaná na červeno, s otvorom na zadnej strane na zavesenie na stenu, a otvorom vpredu na vkladanie mincí a malými dvierkami so zámkou: | 73.40Ostatné predmety zo železa alebo oceleB.Ostatné |
Článok 2
Toto nariadenie nadobúda účinnosť 21. deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 5. apríla 1983